ที่ประชุม 3 ฝ่าย เห็นพ้องกำหนดกรอบเวลาอภิปรายทั่วไปโดยไม่ลงมติตามมาตรา 152 รวม 30 ชั่วโมง อภิปรายสร้างสรรค์เพื่อประโยชน์ของประชาชน
การประชุมร่วม 3 ฝ่ายที่มีนายสุชาติ ตันเจริญ รองประธานสภาผู้แทนราษฎร เป็นประธานการประชุม มีนายอนุชา นาคาศัย รัฐมนตรีประจำสำนักนายกรัฐมนตรี เป็นตัวแทนรัฐบาล เข้าร่วมประขุมกับนายนิโรธ สุนทรเลขา ประธานวิปรัฐบาล และนายสุทิน คลังแสง ประธานวิปฝ่ายค้าน เข้าร่วม โดยมีนายชวน หลีกภัย ประธานสภาผู้แทนราษฎร เข้าร่วมสังเกตการณ์ นายสุทิน คลังแสง กล่าวว่า ทั้ง 3 ฝ่าย ตกลงกันที่จะใช้เวลาในการอภิปรายทั่วไปโดยไม่มีการลงมติ 30 ชั่วโมง กำหนดการอภิปราย 2 วันคือวันที่ 17 กุมภาพันธ์ 2565 เวลา 09.30 น  ถึง 24.30 น และวันที่ 18 กุมภาพันธ์  2565 เวลา 09.00 น. - 24.00 น. โดยฝ่ายค้านได้เวลา 22 ชั่วโมง คณะรัฐมนตรีได้เวลา 8 ชั่วโมง พร้อมยืนยันจะใช้เวลาของสภาฯ ให้เกิดประโยชน์สูงสุดและเป็นธรรมกับทุกฝ่ายด้านายนิโรธ สุนทรเลขา ประธานวิปรัฐบาล เห็นว่า การอภิปรายของฝ่ายค้านเป็นประโยชน์ที่จะได้อภิปรายชี้จุดข้อบกพร่องของรัฐบาล จึงให้เวลาฝ่ายค้านอย่างเต็มที่ 22 ชั่วโมง และรัฐบาลมั่นใจว่าจะสามารถชี้แจงได้ โดยรัฐบาลพร้อมให้ความร่วมมือในการอภิปรายอย่างเต็มที่ แต่ขอให้ใช้เวลาการอภิปรายสร้างสรรค์